作者:齊己
標題:折楊柳詞四首
內容:鳳樓高映綠陰陰，凝重多含雨露深。莫謂一枝柔軟力，幾曾牽破別離心。館娃宮畔響廊前，依託吳王養翠煙。劍去國亡臺殿毀，卻隨紅樹噪秋蟬。穠低似中陶潛酒，軟極如傷宋玉風。多謝將軍繞營種，翠中閑卓戰旗紅。高僧愛惜遮江寺，遊子傷殘露野橋。爭似著行垂上苑，碧桃紅杏對搖搖。